
הצעת חוק לתיקון פקודת המשטרה (מס' 20), התשס"ו-2005


היו"ר גאלב מג'אדלה:

	אני פותח את ישיבת ועדת הפנים ואיכות הסביבה של הכנסת ורוצה לדון בהצעת חוק של הממשלה בנושא של אסון המוני. נתבקשנו על-ידי הממשלה לדון במספר תיקונים שהממשלה מציעה. 

עודד ברוק:

	 כפי שאדוני אמר, בחודש אוגוסט 2005 עבר תיקון לפקודת המשטרה והוסף פרק, שעניינו אירוע אסון המוני. הפרק קובע הוראות לארגון, שליטה ופיקוד בעת אירוע אסון המוני. אם אדוני זוכר, בשעתו הצעת החוק לא אושרה בקריאה שלישית ובהליך מזורז העברנו אותה מחדש. 

היו"ר גאלב מג'אדלה:

	זה היה מאוד לא אחראי מבחינת מי שהשתתף בהצבעה הזאת באותו יום. 

עודד ברוק:

	אבל הצלחנו להעביר מחדש בטווח זמן מאוד קצר את הצעת החוק, במסגרת התיקון המחודש. 

היו"ר גאלב מג'אדלה:

אגב, למען האיזון ולמען ההגינות, זה גם היה חוסר אחריות מצד הממשלה שלא היתה מיוצגת, אבל חברי הכנסת לא היו צריכים להיגרר בנושא כזה חשוב ומהותי שעבדו עליו שנים רבות ולהפילו בגלל שהממשלה לא היתה מיוצגת. 

עודד ברוק:

	במסגרת תיקון החקיקה נפלו שתי טעויות. טעות אחת היא בהגדרת ההוראות להפעלה משולבת. נכתב שם "הוראות המחייבות טיפול", זאת אומרת שההוראות עצמן מחייבות טיפול, וזאת לא היתה הכוונה. הכוונה היתה שאלה הוראות המסדירות את הטיפול, וזה תיקון החקיקה הראשון שאנחנו מבקשים כאן.  

	התיקון השני הוא באירוע אסון המוני שמקורו באירוע כימי או ביולוגי, שהכרזה עליו היא בידי ראש הממשלה או בידי שר הביטחון. הוסכם כבר בעת הדיונים בוועדה, שהאחריות על השליטה ועל הפיקוד תישאר בידי המשטרה. למרות זאת, בטעות, נרשם שהאחריות תהיה בידי צה"ל, ולכן אנחנו מבקשים לבטל את תיקון החקיקה שאומר שזה יהיה באחריות צה"ל ולהשאיר אותה בידי המשטרה. 

היו"ר גאלב מג'אדלה:

	האם נציגת צה"ל מסכימה?

שירה יהל:

	אני מסכימה.  

עידו בן-יצחק:

	צריך לשאול, האם לא תהיה איזושהי בעיה עם כך שההכרזה היא של שר הביטחון. 
	
עודד ברוק:

	לא, נקבע גם שההודעה תימסר לשר לביטחון פנים כבר בחוק.  חשבו על זה, רק משום מה, זה עניין של ספרה אחת שבטעות רשמו. 

היו"ר גאלב מג'אדלה:

	אם צה"ל לא מתנגד, אנחנו מקבלים את זה. 

	האם סגן ניצב אסרף רוצה להגיד משהו?

איציק אסרף:

	לא, ייצגו אותנו בצורה מצוינת. 

עודד ברוק:

	אני אקרא את התיקונים:

	"הצעת חוק לתיקון פקודת המשטרה (מס' 20), התשס"ו-2005

תיקון סעיף 90א 	1. בפקודת המשטרה [נוסח חדש], התשל"א-1971 (להלן – הפקודה), בסעיף 
90א, בהגדרה "הוראות להפעלה משולבת", במקום "המחייבות טיפול" יבוא 
"המסדירות את אופן הטיפול". 

תיקון סעיף 90ד 	2. בסעיף 90ד(ז) לפקודה, במקום "|(3), (4)(ב), (5) או (6)" יבוא "4(ב) או (5)".

עידו בן-יצחק:

	 זה אומר שזה נכון לא רק לגבי אירוע כימי או ביולוגי, אלא גם לגבי מצב מיוחד בעורף. 

היו"ר גאלב מג'אדלה:

	מי בעד? מי נגד? מי נמנע?

הצבעה

בעד - 1
נגד - אין
נמנעים – אין
התיקונים להצעת חוק לתיקון פקודת המשטרה (מס' 20), התשס"ו-2005 נתקבלו.

היו"ר גאלב מג'אדלה:

	התיקונים התקבלו פה אחד, ללא נמנעים וללא מתנגדים. 

תודה רבה, אני נועל את הישיבה. 

	הישיבה ננעלה בשעה 10:45

